กสิกรคุมเข้มปล่อยกู้ร้านค้าทองซื้อของเก็งกำไร
&#8220;กสิกรไทย&#8221; ลดปล่อยกู้ลูกค้าร้านทอง หลังพบลูกค้าตุนของหวังเก็งกำไร
26 เม.ย. 2556

“กสิกรไทย” ลดปล่อยกู้ลูกค้าร้านทอง หลังพบลูกค้าตุนของหวังเก็งกำไร 
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ขณะนี้ธนาคารได้พยายามลดการปล่อยกู้ในกลุ่มลูกค้าเอสเอ็มอีที่ทำธุรกิจร้านทอง เพื่อป้องกันปัญหาการนำวงเงินสินเชื่อไปซื้อทองคำมากักตุนเพื่อเก็งกำไร ซึ่งถือเป็นเรื่องที่ไม่ควรทำเนื่องราคาทองผันผวน 
นายพัชร กล่าวว่า ปัจจุบันมีกลุ่มลูกค้าที่มีพฤติกรรมสุ่มเสี่ยงอยู่จำนวนหนึ่ง คิดเป็นยอดสินเชื่อ 900 ล้านบาท จากฐานสินเชื่อในกลุ่มร้านทองและโรงรับจำนำทั้งหมด 8,500 ล้านบาท
“ราคาทองช่วงนี้ลงมาค่อนข้างเยอะ ทำให้ความต้องการซื้อจากคนทั่วไปมีมาก หากร้านทองทำการค้าปกติซื้อมา 8 ขายไป 9 ก็อยู่ได้ ซึ่งกลุ่มนี้ไม่จำเป็นต้องใช้สินเชื่อ แต่ถ้าซื้อมา 8 หวังจะขาย 10 หรือ 11 เลยสต๊อกไว้ ซึ่งมีบางร้านทำอย่างนี้ เราก็ออกไปคุยว่าไม่ดี ไม่ควรทำ ถ้าราคาตกจะยิ่งเจ็บตัว” นายพัชร กล่าว
นายพัชร กล่าวว่า ในระยะ 1 ปีที่ผ่านมา ธนาคารได้ทยอยลดสัดส่วนลูกค้ากลุ่มร้านทองมาอย่างต่อเนื่อง เพราะเห็นความเสี่ยงเพิ่มขึ้นจากทิศทางการเคลื่อนไหวของราคาทองคำ ขณะเดียวกันหลักประกันของลูกค้ากลุ่มนี้ซึ่งคือทองคำ เป็นหลักประกันที่เคลื่อนย้ายได้ง่ายและยากจะพิสูจน์ เช่น ทองที่ระบุว่า 96.5% เมื่อหลอมแล้วอาจเหลือ 94% ดังนั้นธนาคารจะลดสัดส่วนลูกค้ากลุ่มนี้เหลือไว้เฉพาะลูกค้าที่คุณภาพดี
เมื่อวันที่ 25 เม.ย. สมาคมค้าทองคำประกาศปรับขึ้นราคา 450 บาททองคำแท่ง รับซื้อ 19,850 บาท ขายออก 19,950 บาททองรูปพรรณรับซื้อ 19,556.40 บาท ขายออก 20,350 บาท 
บริษัท ฮั่วเซ่งเฮง โกลด์ ฟิวเจอร์ส ระบุในบทวิเคราะห์ว่า เงินบาทอ่อนค่าลงติดต่อกันหลายวัน ส่งผลให้ราคาทองคำในประเทศปรับตัวขึ้นได้ดีกว่าปกติ และเริ่มมีคำสั่งซื้อทองจากผู้นำเข้าทองคำเพื่อนำมาจำหน่ายในประเทศ 
นายจิตติ ตั้งสิทธิ์ภักดี นายกสมาคมผู้ค้าทองคำ กล่าวว่า ประชาชนที่ต้องการลงทุนหรือซื้อทองคำควรรอจังหวะที่ราคาปรับลดลง แล้วค่อยทยอยซื้อ สำหรับคนที่มีทองอยู่แล้ว ควรนำบางส่วนออกขายเพื่อเก็งกำไรระยะสั้น